text: Topchef afgået ved døden
  18 februar 2018 kl. 18.49
  Administrerende direktør i Brødrene Hartmann, Ulrik Kolding Hartvig, er søndag afgået ved døden efter en cykelulykke.
  Virksomheden Brødrene Hartmann, med en produktionsafdeling i Tønder og hjemsted i Lyngby, er søndag ramt af chok. Selskabets administrerende direktør, Ulrik Kolding Hartvig, er død ved en cykelulykke, 48 år. Det oplyser selskabet i en pressemeddelelse, som Ritzau har udsendt.
  Finansdirektør Marianne Rørslev Bock er i stedet blevet konstitueret som administrerende direktør. Hun vil således stå for den daglige ledelse indtil videre.
  - Vi er dybt berørte over Ulriks pludselige og alt for tidlige død. Ulrik var højt respekteret og særdeles vellidt, og vores tanker går til hans hustru, døtre og familie i denne svære tid, siger bestyrelsesformand Agnete Raaschou-Nielsen.
  